कोर्ट आने-जाने में मेरी जान को खतरा, मेरे खिलाफ सारे केस खत्म करें
Pakistan Former Prime Minister Imran Khan Claims Assassination Attempt - Is Imran Khan Life In Danger? पाकिस्तान के पूर्व प्रधानमंत्री इमरान खान ने फिर से खुद पर हमले की आशंका जताई है। उन्होंने लाहौर हाईकोर्ट में याचिका दायर करते हुए कहा- मुझे मारने के लिए तीसरी बार साजिश रची जा रही है।
पाकिस्तान के पूर्व प्रधानमंत्री इमरान खान ने फिर से खुद पर हमले की आशंका जताई है। उन्होंने लाहौर हाईकोर्ट में याचिका दायर करते हुए कहा- मुझे मारने के लिए तीसरी बार साजिश रची जा रही है। मेरे खिलाफ चल रहे सभी पॉलिटिकल केस रद्द कर देने चाहिए जिससे मुझे बार-बार कोर्ट के चक्कर न लगाने पड़ें।
इमरान ने कहा कि लगातार कोर्ट आने-जाने में उनकी जान को और ज्यादा खतरा हो सकता है। इमरान के खिलाफ देशभर के अलग-अलग शहरों में करीब 121 केस चल रहे हैं। इनमें देशद्रोह, ईशनिंदा, हिंसा भड़काने, आतकंवाद फैलाने जैसे कई मामले शामिल हैं। इमरान के मुताबिक ये सभी केस राजनीति से प्रेरित हैं और इन्हें खारिज कर देना चाहिए।
वजीराबाद-इस्लामाबाद में मुझे मारने की कोशिश हुई
मंगलवार को भारी सुरक्षा व्यवस्था के बीच इमरान खान लाहौर हाईकोर्ट पहुंचे। यहां उन्होंने सुनवाई के दौरान जजों से बोलने की इजाजत मांगी। कोर्ट में खान ने कहा- मुझ पर पहले ही पंजाब के वजीराबाद और इस्लामाबाद जूडीशियल कॉम्प्लेक्स (IJC) पर जानलेवा हमला हो चुका है।
इन दोनों अटैक में मैं बच गया तो ये लोग तीसरी बार मुझे मारने की साजिश रच रहे हैं। लगातार अदालत आने की वजह से मेरी जान को खतरा बढ़ जाएगा।
इमरान बोले- मुझ पर लगे सभी केस राजनीति से प्रेरित
पूर्व PM ने कहा- 70 साल तक मुझ पर एक बार भी कोई केस दर्ज नहीं हुआ, लेकिन पिछले साल अप्रैल में सत्ता से बेदखल करने के बाद मुझ पर लगातार मामले दर्ज किए जा रहे हैं। ‘डॉन’ के मुताबिक, 5 जजों वाली बेंच ने खान को सभी मामलों में पुलिस की जांच में सहयोग करने का आदेश दिया है।
इमरान ने जांच में वीडियो कॉन्फ्रेंसिंग के जरिए शामिल होने की इजाजत मांगी थी, जिसे कोर्ट ने खारिज कर दिया। इमरान पर अब 8 मई को दोबारा सुनवाई होगी।
'PM शहबाज-ISI अधिकारी मुझे मारने चाहते हैं'
इससे पहले एक वीडियो के जरिए इमरान ने बताया था कि 6 लोग उन्हें मारने की साजिश रच रहे हैं। इनमें से 3 के खिलाफ पूर्व PM ने वजीराबाद अटैक के बाद FIR करवाई थी। खान ने अपनी हत्या की साजिश रचने के लिए प्रधानमंत्री शहबाज शरीफ, गृह मंत्री राणा सनाउल्लाह और ISI के टॉप ऑफिसर मेजर जनरल फैसल नसीर को दोषी ठहराया।
खान ने कहा- गृह मंत्री कहते हैं कि मुझ पर विदेशी ताकतों ने हमला करवाया था। ऐसा कुछ नहीं है मुझे इस देश में सिर्फ 3 लोग ही मरवाना चाहते हैं। उनमें 3 के खिलाफ मैंने FIR करवाई है और बाकी 3 लोगों की जानकारी मैंने 18 मार्च को IJC अटैक के बाद वीडियो जारी करके दी थी। अगर मुझे आगे चलकर कुछ भी होता है तो उसके लिए यही लोग जिम्मेदार होंगे।
पिछले साल 3 नवंबर को हुआ था पूर्व PM पर अटैक
3 नवंबर को वजीराबाद में एक रैली के दौरान इमरान खान पर हमला हुआ था। इस दौरान एक शूटर नवीद मेहर को गिरफ्तार कर लिया गया था। बाकी तीन शूटर कौन थे और उन्होंने किस बंदूक से गोलियां चलाईं, इसका पता नहीं लग था। हमले में कुल 13 लोग घायल हुए थे। जिस वक्त खान पर हमला हुआ था वो एक कंटेनर पर अपने समर्थकों से साथ खड़े हुए थे। तभी कंटेनर के बिल्कुल करीब खड़े हमलावर नवीद ने AK-47 से फायरिंग कर दी थी। खान को पैर में 3 गोलियां लगी थीं।